Ingrid Heggø (Arbeiderpartiet), 2007-10-04:
Ved valet i 2005 bad veljarane om ein ny kurs. Veljarane sa nei til eit kaldare samfunn og ja til eit varmare samfunn, ja til meir fellesskap og ja til meir rettferd. Det var tronge tider og kutt i Kommune-Noreg då vi tok over i 2005. Ved å stoppa Bondevik-regjeringas framlegg til skattelette har vi faktisk sørgt for 50 milliardar kr ekstra til skule, barnehage og eldreomsorg. Det monnar. Det finst ikkje ein ordførar, uansett parti, som ikkje ønskte denne satsinga på kommunane våre velkommen. Det paradoksale som skjedde i valkampen, var at ordførarar frå Høgre og Framstegspartiet stod fram med stor pondus og skrytte av at dei leverte. Ja, det er jo takka vera den raud-grøne regjeringa – vi sosialistane – som dytta pengane på dei. Den raud-grøne regjeringa har, som sagt, valt fellesløysingar framfor privatisering, marknad og anbod. Vi rustar opp våre felles velferdsordningar, som fleire tilsette i eldreomsorga og utvida skuledag. Vi har stansa privatiseringa av skulen og seier nei til privatisering av pensjonssystemet. I fellesskap med dei andre partia har vi sørgt for eit breitt forlik om ei ny pensjonsreform som skal sikra rettferd, moglegheit til å stå lenger i jobb og moglegheit for ein verdig avgang frå arbeidslivet for slitarane. Og vi jobbar med partane i arbeidslivet, ikkje mot, for å få på plass ei god utforming av framtidas AFP-ordning – ei god ordning som skal gjelda alle. Og eg vil presisera at vi har valt arbeid til alle framfor å fortsetja brutaliseringa av arbeidslivet. Trontalen omhandla m.a. justispolitikken. Også her har Regjeringa gjort mykje. Eg vil dra fram fire ting. Det første er gjengkriminalitet. Vi har sett at kriminelle bandar er godt organiserte og er involverte i alt frå vinningskriminalitet og økonomisk kriminalitet til våpenhandel, narkotikasmugling og drap. Gjengane rekrutterer yngre gutar som vert freista av kjappe pengar, og som ser opp til gjengleiarane med gullkjeder og dyre, flotte bilar. På same vis har vi sett at hallikverksemda har vore svært godt organisert, med eit internasjonalt apparat for menneskehandel og kvitvasking av pengar. Skal vi ta bakmennene og kunna gå til aksjon mot dei som fungerer som navet i den organiserte kriminaliteten, må det systematisk etterforsking og samarbeid til mellom dei ulike aktørane. For eksempel var gjeng- /bande-prosjektet i Oslo og den nyoppretta STOP-gruppa mot menneskehandel heilt sentrale i aksjonane i vår mot både B-gjengen og menneskehandelligaen med tilknyting til Bulgaria. Det skal ikkje lenger vera slik at gjengleiarane så snart dei kjem ut av fengsel, kan fortsetja sine luksusliv og ha makt i det kriminelle miljøet på grunn av økonomisk styrke. Nei, den makta skal vi ta frå dei. Økonomiske midlar som er skaffa til vegar gjennom kriminell verksemd, skal no verta inndregne. Dette viser at det at vi organiserer politiet på ein ny og betre måte, gjev gode resultat når det gjeld å kjempa mot kriminalitet. Regjeringa jobbar òg med å få på plass overføringsavtaler for å kunna overføra utanlandske fangar til soning i eige heimland. Det er lett å merka at opposisjonen sitt svar i alle samanhengar innanfor justispolitikken er fleire politifolk. Men det hjelper ikkje å ropa på nye politistillingar viss vi ikkje har nok utdanna politifolk som kan gå inn i jobbane. Det må utdannast fleire politifolk, og eg er stolt over å seia at Regjeringa har sytt for at vi no har eit rekordhøgt inntak på Politihøgskulen. Det tredje området eg vil dra fram innanfor justissektoren, går på vald i nære relasjonar. Her har ein sett fokus på problemstillingane og lyfta dei fram i lyset. Dette seier eg sjølv om eg veit at mørketala er store. Men grepet med bistandsadvokat, uansett om ein melder eller ikkje, og omlegging av finansieringa til krisesentra er viktig i denne samanhengen. Det fjerde poenget som eg vil trekkja fram, er tilbakeføringsgarantien som vi jobbar med, og som skal vera på plass i kriminalomsorgsmeldinga som kjem i 2008. Her startar vi eit prøveprosjekt i Årdal i Sogn og Fjordane der vi fokuserer på å finna, få og behalda ein jobb. Slik kan vi få bukt med gjengangarane. Det er sagt mykje om kursendringa frå den førre regjeringa sin politikk til den raud-grøne politikken, og noko av det viktigaste er sjølvsagt betringa av kommuneøkonomien og fokus på miljø. Opposisjonen påpeikar at vi enno ikkje er i mål på alle punkt, og det er sjølvsagt riktig. Sjølvsagt er vi ikkje i mål etter berre to år. Men eg vil understreka at vi absolutt er i rute med omsyn til å nå måla våre, og vi skal vidare.